Maart | 2015 | Herriemerrie | Bladsy 2
Dit was die naweek groot nuus nadat die eerste suksesvolle penisoorplanting in Suid-Afrika gedoen is. Die operasie was in Desember uitgevoer en die man kon 5 weke na die oorplanting seks hê. Die operasie word as 'n wetenskaplike deurbraak gesien en word sommer al klaar in dieselfde asem genoem as die eerste hartoorplanting in 1967. Dit is dalk om appels met prentjies te vergelyk, maar dit is tog lekker om te weet dat SA nog steeds op mediese vlak gat kan skop.
Wat my wel verbaas is dat daar blykbaar baie mans is wat 'n penis oorplanting benodig. Nie omdat daar een of ander frats ongeluk was of dat die arme man 'n slagoffer van peniskanker was nie. Blykbaar is die hoofoorsaak van penisverliese besnydigings. Natuurlik nie die besnydings wat deur 'n mediese dokter uitgevoer raak nie, maar die soort wat iewers in die middel van nêrens gedoen word. Die soort wat seuns blykbaar mans maak.
Siende dat die meerderheid van seuns mans raak sonder dat hulle besny is, is seker genoeg bewys dat die gebruik onnodig is. Dit is egter nou nie heeltemal so eenvoudig nie. Die mans wat weier om hulle aan die tradisionele gebruike onderwerp, word gewoonlik in hulle gemeenskappe as minderwaardig gesien. Die tienerseuns het nie eers altyd 'n keuse nie. Daar is glo seuns in die voormalige model C skole wat glad nie die bohaai kan insien nie. Hulle ouers dring egter daarop aan dat hulle besny word.
As die besnydenis (by inisiasie skole) dan so belangrik is, sal 'n mens aanneem dat die uitvoerders dan darem sal verseker dat die messe skoon en steriel is. Nie net veroorsaak die vuil messe dat jong mans se penisse afgesit moet word as gevolg van infeksie nie, maar elke jaar sterf van die jong mans by die skole. MIV versprei ook natuurlik maklik by die skole en dan praat ons nie eers van die ander onheile nie.
Hoekom word dit nog enigsins geduld? Tradisie gaan ook net so ver. Wêreldwyd word tradisies wat gevaarlik en/of onmenslik is ten strengste veroordeel en afgekeur. Is dit nie tyd dat tradisionele besnydenis waar daar wesenlike gesondheid risiko's is finaal uitgeroei word nie? Duidelik is tradisionele leiers nie van plan om eers te probeer om dit veiliger te maak nie.
Wat dink julle daarvan? Is daar nog nut vir sulke gebruike?
Breinvasbrand: Watter Leon Schuster liedjie is op My Ding a Ling se wysie gesing?
Breinlosbrand: Olga en Sparkle was reg. Jy "lend" iets aan iemand wat dit van jou "borrow".
Swartskaap van Texas
Leen is iemand se naam
Daar is 'n gesegde dat 'n man nie sy kar, sy geweer of sy vrou uitleen nie. Ek is nogal geneig om daarmee saam te stem, hoewel ek die laasgenoemde eerder met man / vrou sal vervang. Sodat dit op almal van toepassing is. Wie het nou weer gesê ek is nie polities korrek nie?
Op skool was ons geleer dat Leen iemand se naam was. Dit was nie net om ons te ontmoedig om onder mekaar goed te leen nie. Die meer korrekte Afrikaans is om eerder iemand se pen / selfoon / wat ookal te gebruik. Almal op skool het ook goed geweet wat pen / selfoon / wat ookal se naam en van is: Gee dit terug en gou ook.
Dit is nou presies wat die probleem met leen is; almal vergeet gerieflik daarvan om die geleende voorwerp binne 'n redelike tyd terug te besorg. Oor die algemeen moet jy maar aanvaar as jy toestem tot die tydelike gebruik van jou eiendom deur iemand anders, dat die tydelike beslis met die ewige baan verwissel. Tot jou nadeel.
Dit is eintlik heel eenvoudig: moet nie goed uitleen waaraan jy verknog is nie. Skryf dit summier af die oomblik wanneer dit onder jou oë uitbeweeg. Of die beste raad ooit: moet nie jou goed uitleen nie. Jy sal natuurlik die duiwel se eie bloedbroer of suster wees, maar ten minste bly jou goed nog jou goed.
Een of ander tyd gaan 'n mens tog swig en iemand iets leen. Al weet jy voor jou siel dat jy dit nooit weer gaan sien. Veral as ons hier van geld praat. Daar is tog tye waar jy wil help (of verplig voel om te help) en dus dit nie eintlik terug verwag nie. Partykeer kan jy op jou kop staan en Jan Pierewiet uit jou stert fluit, maar as die lener nie geld het om jou terug te betaal nie, het hy/sy nie geld nie.
Daar is egter goed wat nie so maklik is om te vang nie. Hoekom aanvaar mense gewoonlik as jy hulle 'n boek, DVD, CD of pen leen, dat dit nou aan hulle behoort om te maak soos hulle wil? Ek wag gewoonlik tot die persoon my pen klaar gebruik het en vat dit terug. Verder leen ek media (dus boeke, CD's en DVD's) net uit aan mense by wie se huis ek kan inbars om enige dag my goed terug te vat.